Varnarmálaráðuneyti Sádi-Arabíu fullyrðir að brak drónanna og eldflauganna sem skotið var á tvær olíuvinnslustöðvar í landinu um helgina staðfesti að Íranar séu á bak við árásirnar . Gögn ráðuneytisins sýna fram á að 18 drónum og sjö eldflaugum hafi verið skotið úr átt sem útiloki að skotstaðurinn sé í Jemen . Vængur af írönskum dróna auk gagna sem gefi til kynna að um íranskan dróna hafi verið að ræða er meðal þess sem ráðuneytið segir að fundist hafi í brakinu . Stjórnvöld í Íran hafa ítrekað hafnað öllum ásökunum um aðild sína að árásunum og forseti Írans , Hassan Rouhani , segir Jemena á bak við árásirnar og að með þeim vilji árásarmennirnir vara við frekari hernaðaraðgerðum vegna hernaðar Sádi-Araba , með stuðningi Bandaríkjamanna , í Jemen . Brak úr drónum og eldflaugum sanna að Íran standi á bak við árásir á olíustöðvar í Sádi-Arabíu um helgina , að sögn sádi-arabíska varnarmálaráðuneytisins . AFP Hútar , sem njóta stuðnings Írana og eiga í stríði við bandalagsher undir forystu Sáda í Jemen , hafa lýst yfir ábyrgð á árásunum um helgina . Bandarísk yfirvöld saka Írana um árásirnar og það gera Sádar sömuleiðis . Mike Pompeo , utanríkisráðherra Bandaríkjanna , kom til Sádi-Arabíu í gær til að ræða árásirnar sem hann segir vera stríðsaðgerð . Með gögnum varnarmálaráðuneytisins fullyrða stjórnvöld í Sádi-Arabíu að sannað sé að Íranar hafi komið að árásunum . Ekki hefur þó tekist að staðfesta að vopnunum hafi verið skotið frá Íran .